McIlroy wen Dubai-titelRory McIlroy (Foto: Ryan LIM / AFP) ŉ Beter draaiboek kon niemand skryf nie. Ná ŉ naelbyt-wipplankstryd tussen aarstvyande Rory McIlroy en Patrick Reed het die Noord-Ierse gholfster Maandag in Dubai gewys waarom hy as die beste speler ter wêreld beskou word. McIlroy, viermalige major-kampioen en verlede seisoen die topspeler in die Amerikaanse PGA-reeks asook in Europa se DP World-reeks, het die omstrede Yank ná vyf dae op die gholfbaan met een hou verslaan om die gesogte Dubai Desert Classic-titel in te oes. Die wêreld se no. 1-speler het op die laaste putjie ŉ sethou van nagenoeg ses meter vir ŉ voëltjie vier ingerol om as kampioen gekroon te word. Die Dubaise toernooi is Donderdag en Vrydag deur hewige reën ontwrig, wat meegebring het dat die vierde en laaste rondte eers Maandag voltooi kon word, eerder as Sondag. Die 33-jarige McIlroy het die laaste rondte in 68 houe voltooi vir ŉ totaal van 269 – 19 houe minder as syfer. Reed het ŉ puik 65 gespeel vir ŉ totaal van 270 houe, maar dit was uiteindelik nie goed genoeg om McIlroy na die kroon te steek nie. “Dit was ŉ bittersoet sege ná ŉ moeilike week. Dit was veral geestelik ŉ strawwe ondervinding en ek moes op myself konsentreer en nie op wie die spelers was wat in my nek geblaas het nie,” het McIlroy ná sy 15de toernooi-oorwinning in die DP World-reeks gesê. Die Dubai Desert Classic-toernooi is een van die DP World-reeks se vyf Rolex-toernooie en spog met ŉ pryspot van nagenoeg R155 miljoen elk. Dit was McIlroy se derde Dubai-titel en sy eerste in die Europese geldreeks sedert hy in 2019 in China die HSBC-toernooi gewen het. McIlroy en Reed was die laaste dae deurentyd in die nuus nadat hulle verlede week op die vooraand van die toernooi in ŉ voorval op die baan se oefenbof betrokke was, toe die Noord-Ierse ster geweier het om met die Yank blad te skud. Reed het ŉ gholfpennetjie in die rigting van McIlroy gegooi toe hy omgedraai en weggestap het. McIlroy het later gesê hy wou nie met Reed praat nie nadat die Amerikaner op Oukersdag ŉ dagvaardiging op hom bedien het. Die dagvaardiging spruit uit die hofgeding tussen die Amerikaanse PGA-reeks en die nuwe LIV-reeks. Reed, wat hom verlede jaar by die LIV-reeks aangesluit het, het McIlroy ná die voorval as ŉ onvolwasse kind beskryf. Na afloop van sy oorwinning het McIIroy gesê hy sien uit na die res van die seisoen. “Daar lê bitter harde werk op die oefenbof voor, maar ek sien uit daarna om my spel ŉ trappie te lig.” Die voorste Suid-Afrikaanse speler in die veld was Jacques Kruyswijk, wat gesamentlik 28ste geëindig het op 280 (-8) ná ŉ 69. Justin Walters en Hennie du Plessis het op 281 die 38ste posisie gedeel nadat albei tellings van 67 aangeteken het.